কপোতাক্ষ  নদের বুক জুড়ে পাটা ও বাঁধ দিয়ে প্রভাবশালীরা চিংড়ি ও পোনা মাছের চাষ করছে। এ সুযোগে নদের তীরবর্তী জমির মালিকরাও দখল উৎসবে মেতে উঠেছেন। নাব্যতা হারা এ নদ শুকিয়ে বর্তমানে মরা খালে পরিণত হলেও বাধাহীন দখলের কারণে কপোতাক্ষ আগামীতে কালের সাক্ষী হওয়া ছাড়া আর কোনো পথ খোলা নেই মনে বলে ধারণা করা হচ্ছে। উপজেলার খোরদো, কাঁঠালতলা, দেয়াড়া, ত্রিমহীনি, সরসকাটি, পার্শ্ববর্তী তালা, মেলেকবাড়ি ও পাটকেলঘাট, ইসলামকাটিসহ আরো কয়েকটি কপোতাক্ষের বুকে আড়া আড়ি পাটা দিয়ে এক শ্রেণীর প্রভাবশালী মাছ চাষ শুরু করেন। খোর্দ খেয়া ঘাটের পূর্ব  পাশ্বে, দিয়াড়া মাঠপাড়া, দিয়ড়া মালো পাড়াসহ ৯টি স্থানে ক্ষমতাসীন দলের কয়েক নেতার আশির্বাদ নিয়ে স্থানীয় প্রভাবশালীরা মাছ চাষের জন্য নদের বুকে পাটা দিয়েছে। নদের দুধারে বসবাসরত স্থানীয় লোকজন কপোতাক্ষের উৎপত্তিস্থল যশোর জেলার তাহেরপুর হতে খুলনা জেলার শিবসা নদ পর্যন্ত ১৮৪ কিলোমিটারের মধ্যে মেলেকবাড়ী নামক স্থানে নেট পাটা ও বাঁধ দিয়ে চিংড়ি চাষ করায় অবাক হয়েছেন। কারণ নদের এ স্থানটি অপেক্ষাকৃত বেশি সরু হওয়ায় ভাটিতে পানি নামতে পারে না। উজান থেকে নেমে আসা পানি এখানে বাধা প্রাপ্ত হয়। এক সময় বাধাপ্রাপ্ত পানি নদ উপছে দুধারের  গ্রামে প্রবেশ করে। এতে পানিবন্দি হয়ে প্রতিবছর ৫ উপজেলার প্রায় ৩ লাখ মানুষ মানবেতর জীবনযাপন করে থাকে। কেবল মাত্র মেলেকবাড়ী নামক স্থানে নয় তালা উপজেলার বড় ব্রিজ সংলগ্ন সহকারী ভূমি কমিশনারের অফিসের পাশে নেট, পাটা ও বাঁধ দিয়ে মাছ চাষের সকল প্রস্তুতি শেষ করেছে একটি প্রভাবশালী মহল।  কলারোয়ার ১২ নং যুগিখালী ইউনিয়ন বিএনপির সভাপতি ফজলু রহমান মোল্যা চর দখল করে ইমারত নির্মাণ করছেন। তালার পশুহাট ও পাটকেলঘাটা বাজারের গুড়ের হাট নামক স্থানে নদের মধ্যভাগে কোনো প্রকার ইজারা ছাড়াই পাকা ইমারত নির্মাণ করেছেন প্রভাবশালীরা।  মেলেকবাড়ী মাধ্যমিক বিদ্যালয়ের সহকারী প্রধান শিক্ষক মো. রবিউল ইসলাম জানান, তারই স্কুলের পাশ্র্বের নদে নেট ও পাটা দিয়ে চিংড়ি চাষ করলেও কর্তৃপক্ষ উদাসীন। এ অবস্থা চলতে থাকলে খুব অল্প সময়ে সমগ্র নদ দখল হয়ে চিংড়ি ঘেরে পরিণত হবে। উপজেলা নির্বাহী অফিসার আ ন ম তরিকুল ইসলাম ও তালা উপজেলা নির্বাহী কর্মকর্তা মো. মাহবুবুর রহমান সাংবাদিকদের জানান, কপোতাক্ষ নদ দখলের বিষয়টি তারা শুনেছেন। তবে খুব শিগগিরই সংশ্লিষ্ট সকলের সঙ্গে কথা বলে কপোতাক্ষের বুকের সকল প্রকার বাধা অপসারণ করবেন।